金沙中國

金沙中國有限公司喺澳門辦綜合度假村同賭場，其附屬公司威尼斯人澳門股份有限公司，買咗個當地嘅副賭牌。

間公司位於澳門嘅物業包括澳門金沙、澳門威尼斯人、澳門百利宮、澳門巴黎人及澳門倫敦人，又經營來往香港同澳門嘅客輪航綫——金光飛航；金沙中國係拉斯維加斯金沙嘅子公司。

鑊

稱老虎機壞咗而唔派六百萬獎金

响2013年5月16號，東方報業集團報道：香港女人高德梅話，佢响2013年4月29號，喺金沙娛樂場打老虎機，輸咗卅多萬之後，中咗個六百萬嘅獎，啲代金券一張接住一張噉樣彈出嚟，過咗兩分鐘，有職員走埋嚟熄機，話可能有故障，又夾硬收走哂總銀碼為134.6萬，已經彈咗出嚟嘅43張同老虎機入面嘅1張代金券，重拆開埋部嘢。佢同卓姓男伴侶向博監局同賭場投訴，要求磅水。金沙中國嘅公關回覆呢單嘢嘅查詢時，指因為博監局調查緊，所以唔回應更多。

响2013年5月21號，東方報業集團報道：博監局响2013年5月20回覆佢哋查詢時，指已經委托獨立機構調查；若果涉及機件故障，賭場唔使派彩，然而客人有權攞返賭注。

响2013年5月23號：區錦新陪高及卓去到博監局同佢哋閂埋門開會。之後，幾個人接受傳媒採訪……梁文潤指，局方委託咗第三方國際認證公司檢驗，同型號老虎機已經停用，初步結果顯示機器「瑕疵運作」，預計過多七至十日，會有最終結果；卓透露，局方話咗上述消息畀佢哋知，又揾法律顧問畀咗啲法律意見；高對此失望，會等到調查完咗，再考慮之後點做，唔排除要求賭場賠償佢精神損失；區批評賭場輸打贏要，影衰澳門。套用拉關法例落呢單嘢，高可能只可以收到該賭局嘅損失賠償，即係大概一千銀。

响2013年5月24號，區經立法會向博監局提出書面質詢，提及更多唔妥情節：賭場職員收走代金券之後，連收條都唔肯畀張，又用大批看更將高、佢嘅朋友以及後嚟到場嘅老公趕走——批評噉樣係上世紀黑社會開嗰啲賭館，唔准贏家攞錢嘅做法重現。而博監局喺現場嘅稽查人員唔表明身分，同賭場經理一齊睇完現場錄影之後，一言不發，唔向事主交代任何嘢，甚至唔肯為代金券被收走一事做見證人取態曖昩，令人難以相信佢係公正嘅。事主當場向司警局人員求助，則唔受理兼被呼喝，任由賭場看更將兩手空空嘅佢哋押解離場。喺博監局人員接手處理部機器之前，賭場已經派出超過十個維修人員，拆開部出事嘅老虎機整過一輪；顯示檢測報告之所以話部嘢壞咗，可能係因為佢哋做手腳所致；高中獎時，機器未必有唔妥。

响2013年6月5號：高同卓再去到博監局，要求睇老虎機檢證報告，不過對方唔肯，話份嘢係用葡文寫成嘅，要翻譯成中文同經過上司審批，至可以交畀佢——聽日就有。高投訴，金沙娛樂場嘅代表喺事件之中從嚟冇露面。卓話有為下一步做好準備，唔排除向行政長官抗議。

响2013年6月6號：高、卓以及高嘅另外三個朋友，去到博監局，接收咗份已經譯成中文嘅最終調查報告；其中部分內容稍後亦以公告形式發布。文件定奪係博彩機瑕疵運作——高將港紙1003蚊（筆响2013年7月8號，雪萬龍對區嗰份書面質詢作書面回覆，其中並無提到賭場職員、博監局稽查人員及司警局人員有冇做過質詢文件所指控嘅多數嘢，只係籠統噉寫：若果賭客被羞辱或威嚇噉趕走，可以經法律程序，試下要對方就非財產損害及精神損害賠償。賭場及機器製造商職員即場檢查同修理部機係合程序嘅，亦冇令之後嘅驗機結果唔同咗。博監局督察當時辦事依法又公正。司警局駐場人員當時嘅處事方法冇唔妥。

呢篇文啲銀碼冚唪唥用港紙計，一律係約數；特別明嘅除外。
「博監局」乃「博彩監察協調局」之縮寫；「司警局」乃「司法警察局」之縮寫。
資料有衝突，判斷唔到究竟卓先生係唔係高德梅個老公。
上文提及嘅立法會書面質詢及對之嘅答覆內容，只包括喺其他段落未寫過嘅消息，以免行文重覆累贅。

攷

拎
澳門酒店 | 金沙中國有限公司
類:恒生指數成份股
類:澳門公司
類:澳門賭業